Oficiālais Vēstnesis L 326 , 03/12/2002 Lpp. 0008 - 0009



Komisijas Regula (EK) Nr. 2147/2002 (2002. gada 2. decembris) par grozījumiem Regulā (EK) Nr. 1455/1999, kas nosaka tirdzniecības standartu dārzeņpipariem (paprikai) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1996. gada 28. oktobra Regulu (EK) Nr. 2200/96 par augļu un dārzeņu tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 545/2002 [2], un jo īpaši tās 2. panta 2. punktu, tā kā: (1) Komisijas Regulā (EK) Nr. 1455/1999 [3], kas grozīta ar Regulu (EK) Nr. 2706/2000 [4], ir izklāstīti noteikumi par dārzeņpiparu iesaiņojumu noformēšanu un marķēšanu. (2) Lai nodrošinātu pārredzamību pasaules tirgū, jāņem vērā jaunākās dārzeņpiparu standarta izmaiņas, ko ieteikusi ANO Eiropas Ekonomikas komisija un kas pieļauj, ka iesaiņojumos, kuros ir dažādas krāsas dārzeņpipari, katras krāsas dārzeņpipariem nav jābūt vienādā skaitā, ja vien uz iesaiņojuma ir atbilstošs marķējums. Turklāt ir jānosaka, ka patērētājiem paredzētos iesaiņojumos drīkst būt ne vien dažādas krāsas, bet arī dažāda veida dārzeņpipari. (3) Vairākos punktos jāprecizē noteikumi par marķējumu, jo īpaši attiecībā uz tādu patērētājiem paredzētu iepakojumu marķēšanu, kuros ir dažāda veida un dažādas krāsas dārzeņpipari. (4) Tādēļ ir vajadzīgi grozījumi Regulā (EK) Nr. 1455/1999. (5) Lai piemērotu šīs regulas noteikumus, uzņēmējiem jāizdara daži tehniski pielāgojumi, jo īpaši attiecībā uz iesaiņošanas aprīkojumu. Tādēļ šīs regulas piemērošana sākas pietiekami ilgu laiku pēc tās spēkā stāšanās. (6) Šajā regulā noteiktie pasākumi ir saskaņā ar Svaigu augļu un dārzeņu pārvaldības komitejas atzinumu, IR PIEŅĒMUSI ŠO REGULU. 1. pants Regulas (EK) Nr. 1455/1999 pielikums tiek grozīts saskaņā ar šīs regulas pielikumu. 2. pants Šī regula stājas spēkā divdesmitajā dienā pēc publicēšanas Eiropas Kopienu Oficiālajā Vēstnesī. To piemēro no trešā mēneša pirmās dienas pēc tās stāšanās spēkā. Šī regula uzliek saistības kopumā un ir tieši piemērojama visās dalībvalstīs. Briselē, 2002. gada 2. decembrī Komisijas vārdā — Komisijas loceklis Franz Fischler [1] OV L 297, 21.11.1996., 1. lpp. [2] OV L 84, 28.3.2002., 1. lpp. [3] OV L 167, 2.7.1999., 22. lpp. [4] OV L 311, 12.12.2000., 35. lpp. -------------------------------------------------- PIELIKUMS Regulas (EK) Nr. 1455/1999 pielikumu groza šādi. 1. Pielikuma V sadaļas (Noteikumi par noformējumu) A punkta (Vienveidība) otro un trešo daļu aizstāj ar šādām: "Taču dažādu krāsu dārzeņpiparu maisījumu drīkst iesaiņot kopā, ja vien tie ir viendabīgi pēc izcelsmes, kvalitātes, tirdzniecības tipa un lieluma (ja tos klasificē pēc lieluma). Patērētājiem paredzētajos iesaiņojumos, kuros tīrsvars nepārsniedz vienu kilogramu, var būt dažādas krāsas un/vai tirdzniecības tipa dārzeņpiparu maisījumi, ja vien tie ir vienādi pēc kvalitātes un – attiecībā uz katru krāsu un/vai attiecīgo tirdzniecības tipu – pēc izcelsmes." 2. Pielikuma VI sadaļu (Noteikumi par marķēšanu) maina šādi: a) B un C punktu aizstāj ar šādiem: "B. Produkcijas veids Ja saturs nav redzams no ārpuses: - "dārzeņpipari (paprika)", - krāsa, - tirdzniecības tips ("garenie", "kantainie strupie", "kantainie koniskie", "plakanie") vai šķirnes nosaukums. - "jaukti dārzeņpipari" vai līdzvērtīgs apzīmējums, - ja saturs nav redzams no ārpuses, dārzeņpiparu krāsa un/vai tirdzniecības tipi un katras krāsas gabalu skaits un/vai attiecīgie tirdzniecības tipi. C. Produktu izcelsme Izcelsmes valsts un fakultatīvi arī apgabals, kurā produkts izaudzēts, vai valsts, reģiona vai vietas nosaukums. Patērētājiem paredzētu iesaiņojumu gadījumā, kuros ir dažādas krāsas un/vai dažādas izcelsmes tirdzniecības tipu dārzeņpiparu maisījums, katras izcelsmes valsts norādei jābūt pie krāsas un/vai attiecīgā tirdzniecības tipa nosaukuma." b) D punktā (Tirdzniecības apraksts) trešo ievilkumu aizstāj ar šādu tekstu: "— attiecīgā gadījumā — "Minipipari", "Pipariņi" vai cits miniatūriem produktiem atbilstošs apzīmējums. Ja vienā iesaiņojumā sajauc vairāku veidu miniatūros produktus, jānorāda visi produkti un to attiecīgā izcelsme." --------------------------------------------------